SKRIFTLIG FORESPØRGSEL E-2187/02

af Antonios Trakatellis (PPE-DE) til Kommissionen

(19. juli 2002)

Om: Oprettelse af en national havpark i området omkring øen Kimolos

Ifølge en protestskrivelse fra komiteen for permanente beboere på øen Kimolos har miljøorganisationen Mom udarbejdet en undersøgelse vedrørende oprettelse af en national havpark, som skal dække hele øen Poliægos og det halve af øen Kimolos samt havet omkring disse øer i en sømils afstand. Beboerne i området påstår selv, at de på ingen måde er til fare for sælerne og de andre dyr i området, og mener videre, at der under påskud om beskyttelse af miljø og økologi bliver beslaglagt og spærret store landområder og fastsat indskrænkende foranstaltninger for øernes havområder og kystområder, som det også er blevet konstateret i området omkring Zakinthos.

På baggrund af dette bedes Kommissionen oplyse:

1. Har den til hensigt at undersøge den pågældende klage og at anmode om oplysninger vedrørende nytten og det nødvendige i at oprette en sådan havpark i det ovennævnte område?

2. Er der foretaget, eller vil der blive foretaget en relevant undersøgelse af, hvorledes de dyr, som lever i dette havområde, kan blive beskyttet, uden at man af den grund beslaglægger beboernes ejendom og jord, som deres overlevelse afhænger af?

3. Har Kommissionen til hensigt at gennemføre kontrol, eller har den gennemført kontrol i andre områder, som f.eks. i Laganas-bugten på Zakinthos, for at sikre, at begrænsningerne med henblik på at beskytte miljøet ikke pålægges på en vilkårlig og kupagtig måde, men at der tages hensyn til beboernes mening, og især at der er fuldstændig åbenhed, hvad angår de finansielle beløb, som stilles til rådighed af EU til oprettelsen af en sådan park?

Svar afgivet på Kommissionens vegne af Margot Wallström

(4. september 2002)

Behovet for oprettelse af en havpark i Kimolos-Polyaigos-området er baseret på en række videnskabelige undersøgelser angående bestanden af Middelhavets munkesæl, Monachus monachus, i Grækenland. Det græske miljøministerium har således medtaget det pågældende område på Natura 2000-listen over lokaliteter af fællesskabsbetydning. Området var fortsat på den græske liste ved den seneste indgivelse heraf den 14. maj 2002.

Kommissionen har via et LIFE-Nature-projekt bidraget til udarbejdelse af en særlig miljøvurderingsundersøgelse af området (Specific Environmental Study (SES)), som skal danne grundlag for forvaltningen af området og udpegningen af det som national havpark. Projektet er udført af det græske Hellenic Society for the Study and Protection of the Monk Seal (Mom) og medfinansieret af Kommissionen med yderligere støtte fra de græske myndigheder som en del af den græske nationale strategi for Middelhavets munkesæl. For øjeblikket gennemfører Mom via et andet LIFE-Nature-projekt yderligere overvågning af bestanden af munkesæler i Kimolos-Polyaigos-området. Overvågningen af sælerne forventes at tilvejebringe mere viden bestanden på de to øer. Som led i projektet indgår også aktioner med henblik på at øge offentlighedens bevidsthed om én af de vigtigste lokaliteter med munkesæler, der findes i Grækenland. Bortset fra disse to projekter har Fællesskabet ikke ydet finansiel støtte til etablering og drift af nogen havpark i og omkring Kimolos-Polyaigos.

Den pågældende særlige miljøvurderingsundersøgelse (SES) blev foretaget i henhold til kravene i den gældende græske nationale lovgivning (rammelov om miljø nr. 1650/86), hvis sigte er at give hvert enkelt område den mest hensigtsmæssige forvaltningsmæssige status. Navnlig er det for området ved Kimolos-Polyaigos blevet foreslået at etablere en national havpark i forlængelse af en række samråd med de nationale og lokale myndigheder og offentlig fremlæggelse. Det må understreges, at hverken indholdet af den pågældende SES og områdets status som særligt bevaringsområde eller de efterfølgende procedurer, som er nødvendige for vedtagelsen og gennemførelsen heraf i medfør af den nationale lovgivning, henhører under Fællesskabets kompetence. Det er op til de enkelte medlemsstater selv at fastsætte, hvordan de bedst kan sikre, at arter af fællesskabsbetydning som f.eks. Middelhavets munkesæl og de Natura 2000-områder, hvori de findes, beskyttes i tilstrækkelig grad.

Kommissionen er bekendt med protesten fra de faste beboere på Kimolos og dannelsen af Committee against the Creation of the National Maríne Park of Kimolos-Polyaigos, via en række breve, som denne komité har sendt sidste år. Som svar på disse breve har Kommissionen gjort sig til talsmand for indledning af en dialog og et samarbejde mellem alle de lokale kræfter (både de fastboende og fiskerne samt de ikke-statslige organisationer (NGO), der er aktive på og omkring Kimolos-Polyaigos-øerne). Kommissionen tror på, at dialog kan skabe frugtbare relationer, som vil kunne lette det bestående pres og være med til at løse eventuelle konflikter. I et nyligt brev til beboerne på Kimolos er det foreslået at indlede en dialog mellem komiteen imod oprettelsen af havparken, de græske myndigheder og den ikke-statslige miljøorganisation Mom, så man kan finde en løsning på de endnu uløste problemer i forbindelse medden foreslåede praksis for forvaltningen af området.